Библиотекэр илъэс 80 ирокъу
Джылахъстэнейм и район библиотекэр къызэрызэIуахрэ мы гъэм илъэс 80 ирикъунущ.
1933 гъэм «щIэджыкIакIуэхэм я пэш» щапхъэм тету зи лъабжьэр япэу Мэртэзей жылагъуэм щагъэтIылъа библиотекэм тхылъу иIар 500 къудейт, нобэ абы и гъэтIылъыгъэр мини 5-м щIегъу.
Библиотекэм и Iуэхутхьэбзэр къэзыгъэсэбэп еджакIуэхэм, студентхэм, IэщIагъэлIхэм папщIэ мыбы иIэщ тхыдэ тхылъ нэхъ зэпэубыдахэр щахъумэ къудами. А тхылъхэр библиотекэм щыщрагъаджэу фIэкI унэм ирагъэхьыркъым. Аращ тхылъ куэд хъума щIэхъуари. Тхылъхэм я мызакъуэу мыбы иIэщ ди къэралым, республикэм лъэхъэнэ зэхуэмыдэхэм къыщыдэкIа газетхэмрэ журналхэмрэ я гъэтIылъыгъэфIи. Къапщтэмэ, абыхэм яхэтщ цIэрыIуэу щыта «Вокруг света», «Крестьянка», «Москва», «Iуащхьэмахуэ» журналхэр, «Къэбэрдей пэж», «Ленин гъуэгу» газетхэр.
Иужьрей илъэси 4-м къриубыдэу Тэрч районым и библиотекэ фондым тхылъ 300-м щIигъу къыхащэхуащ. Мыбдежым къалъытащ къыдэкIуэтей щIэблэм дерс къызыхахынури, нэхъыжьхэр дэзыхьэхынури. Апхуэдэу щIэджыкIакIуэхэм папщIэ пэшым щIэтщ пщIэншэу къагъэсэбэп компьютер. 2013 гъэр щIыуэпсыр хъумэным и илъэсу зэрыщытым тещIыхьауэ иджыпсту мыбы щокIуэкI «Лъахэ щхъуантIэм и щэху» гъэлъэгъуэныгъэр. Абы къыкIэлъыкIуэнущ Сочэ щекIуэкIыну Олимп джэгухэм теухуа «Спортыр мамырыгъэщ» зыфIащар.
Шэрэдж Дисэ.
